ARRONDO ALDASORO (EH Bildu, 2015-02-27):
Beno, eskerrik asko erantzuteagatik.
Baina zuk ere ikusten dut aurreko sailburuak bezala pentsatzen duzula benetan zerbitzu ezinhobea dugula, telelaguntza zerbitzua bikaina dela, ez duela inolako hutsunerik, ez dela inolako arazorik edo gatazkarik egoteko arrazoirik ez dagoela.
Nik ez dut esan dena gaizki dagoela telelaguntza zerbitzuan, baina bai esan dut zerbitzua Jaurlaritzaren gain ipini zenetik galerak egon direla maila desberdinetan eta hori berretsi egingo dut berriro.
Datuak objektiboak dira, milaka eta milaka erabiltzaile gehiago daude langileak ez direnean proportzio berdinean handitu. Beraz, ezinezkoa da atentzio berdinarekin eta atentzio egokiarekin jende kopuru askoz ere gehiago atenditu modu egokian.
Beraz, egingo dituzue inkestak, egingo dituzue satisfazio inkesta gehiago, badakigu ere zein pertsona jasotzen dituzten zerbitzu hauek, adinekoak, kasu askotan menpekotasunean daudenak, edozein gauzekin ere nahiko errez konformatzen direnak, zeren dena behar dute eta gehiago, beraz, satisfazio inkesta hauetan uste dut langileek duten iritzia ere kalitateko neurrietan kontutan hartu beharko liratekeela, ez bakarrik horrelako datuak, zerbitzuen erabiltzaileenak, inportantea izanik ere, baina ez bakarrik.
Beraz, hori esanda, lehen aipatutako gauza batzuk berretsi egin nahi ditut.
Guretzat ez da onargarria langile hauek egoera horretan egotea, ez da onargarria Estatuko hitzarmenaren menpean egotea kolektibo bat, ez da onargarria hiru eskala desberdin egotea lan berdina egiteagatik eta horretaz ez duzu ezer aipatu.
Aipatu duzu batzuk, Bizkaitik zetozenak, Igon zeudenak bere momentuan, mantendu dituztela eskubidea haiek, bai, baina horregatik daude hiru lan baldintza desberdin lan berdinak egiteagatik.
Horregatik batzuk Estatuko hitzarmenaren pean daude eta horri eman behar zaio irtenbide bat, irtenbide on bat, gaur egun ez dagoena mahai gainean ipinita.
Gainera, ez duzu aipatu ere eta nik indartu egin nahi dut ideia hau, horrelako zerbitzuak behin eta gehiagotan externalizatu egiten dira, pribatizatu egiten dira, subkontrataziora eramaten dira.
Beti esaten da kostuak gutxiago direla eta horrelako gauzak. Beno, guk pentsatzen dugu ezetz, hori ez dela horrela eta horregatik eta iruditzen zaigu Jaurlaritzak modu egokiagoan bermatu dezakeela hau guztia eta ez hirugarren batzuen eskuetan utziz horrelako kudeaketak.
Eta horregatik iruditzen zaigu badela ordua externalizatutako hainbat zerbitzu  - telelaguntza horien artean -  berriro ere kudeaketa zuzenera pasatzeko.
Eta bai zerbitzuen kalitatea eta baita ere langileen lan baldintzak zuzenean kudeatzeko eta bere ardura modu egokian aurrera eramateko.
Azken batean, telelaguntza, gainera planteatu nahi dugu ere lehen aipatutako beste gauza bat. Pleguetan, lizitatzen denean beste pauso hori ematen ez den bitartean gutxiengo batzuk jaso beharko dira.
Momentu honetan hemen ere hori mahai gainean dago eztabaida gai, zeren klausula sozialak agertu behar diren pliegoetan eta abar. Guri lotsagarria iruditzen zaigu garai honetan ia, momentu honetan administraziopean dauden zerbitzuetan horrelako gauzak kontutan ez izatea.
Beraz, guk zuzenean zer eskatzen dizugu? Enplegu eta Gizarte Politikako sailburua zaren heinean, lehendabizi beste alde bateraz begiratzea. Ardura Jaurlaritzarena da eta zurea da, ez da enpresa langile soil bat.
Langileekin biltzea eskatzen dizugu, entzutea, bideratzea gaia, enpresa eta langileekin batera, negoziazioak bultzatzea eta adostea ahal den guztia. Kudeaketa zuzenera itzultzen den bitartean, lehen esan dudan bezala, pleguetan, klausuletan, hitzarmenaren eta lan baldintzak betetzea, jasotzea, bermatzea eta ratioak ezartzea.
Azken batean eskatzen dizuguna da zure lana betetzea, ondo betetzea, langileen alde egitea eta pentsatzen dugulako denen onerako izango dela.
Eskerrik asko.